A BIZOTTSÁG 114/2008/EK RENDELETE
(2008. február 6.)
az 1290/2005/EK tanácsi rendeletnek az EMGA és az EMVA keretében a kifizető ügynökségek számlavezetésére, a kiadásigazoló és a bevételi nyilatkozatokra, valamint a kiadások visszatérítési feltételeire vonatkozó részletes alkalmazási szabályairól szóló 883/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikke (7) bekezdésére,
mivel:
(1)
A 883/2006/EK bizottsági rendelet (2) 16. cikke (2) bekezdésének harmadik albekezdése előírja, hogy tagállamok által a 2007-2013-as időszak vidékfejlesztési programjainak jóváhagyása előtt saját felelősségükre megelőlegezetten kifizetett kiadásokat az e programok elfogadása után tett első kiadásigazoló nyilatkozatban kell egyszerre bejelenteni. E szabály olyan programokra vonatkozott, amelyeket 2007. március 31. előtt nem hagytak jóvá.
(2)
Az 1290/2005/EK rendelet 23. cikke előírja, hogy a vidékfejlesztési programokra vonatkozó közösségi költségvetési kötelezettségvállalásoknak éves megosztásban kell eleget tenni, és minden egyes program esetében az első részletre szóló kötelezettségvállalás a program Bizottság által történő jóváhagyása után következik.
(3)
Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (3) 9. cikke (1) bekezdésének második albekezdése szerint a pénzügyi év végéig fel nem használt előirányzatokat kizárólag a következő pénzügyi évre át lehet vinni a Bizottság által legkésőbb február 15-ig meghozott határozattal.
(4)
Tekintettel e szabályozási keretre, valamint a 2007. évben rendelkezésre álló előirányzatokra, számos fontos program jóváhagyására csak a 2007. költségvetési évben fel nem használt előirányzatoknak a 2008. évre való átvitele után kerülhet sor. Ennek alapján úgy tűnik, hogy a programidőszak első évét képező 2007. évre a tagállamok által megelőlegezett kifizetések egy részét nem lehetséges kiadásigazoló nyilatkozatban - a 883/2006/EK rendelet 16. cikke (2) bekezdése d) pontjában megállapított határidő szerint - 2008. január 31-e előtt bejelenteni.
(5)
A vidékfejlesztési programok pénzügyi igazgatásának megkönnyítése érdekében, és hogy a tagállamok által kifizetett kiadások visszatérítési ideje ne hosszabbodjék meg, célszerű olyan új határidőt megállapítani, amely a tagállamok számára lehetővé teszi, hogy - a 883/2006/EK rendelet 16. cikke (2) bekezdésének első albekezdésétől eltérve - külön kiegészítő kiadásigazoló nyilatkozatot tegyenek a Bizottság által a 2007. évi előirányzatok átviteléről szóló bizottsági határozat és 2008. február 29-e között jóváhagyott programok címén 2007-ben megelőlegezett kifizetésekről.
(6)
A 883/2006/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a mezőgazdasági alapokkal foglalkozó bizottság véleményével,
ELFOGADTA EZT A RENDELETET:
1. cikk
A 883/2006/EK rendelet 16. cikke (2) bekezdése harmadik albekezdésének helyébe a következő szöveg lép:
„Ha azonban a Bizottság 2007. március 31-ig nem hagyta jóvá a vidékfejlesztési programot, a program elfogadását megelőző időszakban a kifizető ügynökség által saját felelősségére megelőlegezett valamennyi kiadást a program elfogadása után tett első nyilatkozatban kell egyszerre bejelenteni. Az első albekezdéstől eltérve a Bizottság által 2007. október 15-e és december 12-e között jóváhagyott vidékfejlesztési programok esetében a kifizető ügynökségek által 2007. október 15-ig bezárólag megelőlegezett kiadásokat külön kiadásigazoló nyilatkozatban legkésőbb 2007. december 12-ig kell bejelenteni, míg a Bizottság által a 2007. évi fel nem használt előirányzatok átviteléről szóló - az 1605/2002/EK, Euratom tanácsi rendelet 9. cikke (1) bekezdésének második albekezdése szerint meghozott - bizottsági határozat és 2008. február 29-e között jóváhagyott programok esetében a kifizető ügynökségek által 2007. december 31-ig bezárólag megelőlegezett kiadásokat külön kiadásigazoló nyilatkozatban legkésőbb 2008. február 29-ig kell bejelenteni.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. február 6-án.